31999R0857
L 108/7
JURNALUL OFÍCIAL AL UNIUNII EUROPENE
REGULAMENTUL (CE) NR. 857/1999 AL CONSILIULUI
din 22 aprilie 1999
de modificare a Regulamentului (CE) nr. 2200/96 privind organizarea comună a pieței în sectorul fructelor și legumelor
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât Regulamentul (CEE) nr. 2200/96 (4) stabilește normele privind organizațiile de producători recunoscute; întrucât aceste norme cer membrilor să vândă întreaga producție a lor prin intermediul organizațiilor de producători; întrucât, cu toate acestea, este inclusă o dispoziție în sensul renunțării la această obligație pentru vânzările directe pe exploatațiile producătorului către consumatori pentru nevoile personale ale acestora; întrucât la astfel de vânzări se aplică o restricție de volum; întrucât, pentru a se ține seama de practica standard în anumite părți ale Comunității, această renunțare ar trebui extinsă astfel încât să cuprindă vânzările directe din exploatație, însă nu ar trebui să se facă nici o modificare la restricțiile actuale de volum;
întrucât articolul 15 alineatul (4) litera (c) din regulamentul menționat ar trebui clarificat;
întrucât dispozițiile prezente privind deconturile de către Comunitate ale costurilor de transport, sortare și ambalare pentru anumite produse retrase de pe piață și distribuite apoi gratuit trebuie să se aplice tuturor distribuțiilor gratuite ale produselor retrase,
ADOPTĂ PREZENTUL REGULAMENT:
Articolul 1
Regulamentul (CE) nr. 2200/96 se modifică după cum urmează:
1.
la prima liniuță din articolul 11 alineatul (1) litera (c) punctul 3 cuvintele „pe exploatațiile lor” se înlocuiesc cu „pe exploatațiile lor și/sau din afara exploatațiilor lor”;
2.
articolul 15 alineatul (4) litera (c) se înlocuiește cu următorul text:
„(c)
să includă prevederi financiare privind resursele tehnice și umane necesare pentru a se asigura monitorizarea respectării standardelor la care se face trimitere la articolul 2, cu normele de sănătate a plantelor și cu nivele de reziduuri maxime permise.”;
3.
articolul 30 alineatul (6) se înlocuiește cu următorul text:
„(6) Comunitatea decontează, în baza termenilor și condițiilor ce urmează să fie stabilite în conformitate cu procedura stabilită la articolul 46, costurile de transport, sortare și ambalare pentru distribuirea gratuită, după cum se prevede la alineatul (1).”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 22 aprilie 1999.